આખો પહેલો ભાગ આ પાંચ મિત્રોની આદર્શ મૈત્રીની આસપાસ ઘૂમે છે જ્યારે બીજા ભાગમાં નિતર્યું વાસ્તવ છે. જિગરનો જેલવાસ પૂરો થયા પછીની કથા બીજા ભાગમાં શરૂ થાય છે. કથાના બીજા ભાગમાં નાયિકા સરજુ દીવાનનો પ્રવેશ થાય છે અને રોમાન્સનું તત્વ પણ ઉમેરાય છે. સરજુની અંગત કથની પણ રોમાંચક છે. બેંક લૂંટ દરમિયાન તોડેલા લોકર્સમાંથી જે અગત્યની વસ્તુઓ મળી હતી તેને જિગરે રૂઠી રાણીના મહેલમાં છુપાવી હતી પણ દસ વર્ષ બાદ પણ તેનું મહત્વ ઓછું નથી થયું. ત્રણ અલગ-અલગ બાજુથી રમતો રમાવી શરૂ થાય છે. એક બાજુથી જિગર, સરજુ, હરીશ અને પાનિયો, બીજી બાજુથી મિશ્ર ભાઈઓ, કરમવીર ઢિલ્લો, ઈસા બંઠર અને રામતીરથ અને ત્રીજી બાજુ ઈન્સપેક્ટરમાંથી ડી.એસ.પી. બનેલા નાગર પેલી છુપાયેલી ચીજો મેળવવાનો પ્રયત્ન કરે છે. ચેસની રમતની જેમ બધા ખેલાડીઓ એક પછી એક ચાલ ચાલતા જાય છે. સરજુની વાતમાં વચ્ચે-વચ્ચે જિગરનો પ્રવેશ કથાનકને વધારે રોચક બનાવે છે તો હરીશનો નાટ્યાત્મક પુનઃપ્રવેશ વાચકને ચમકાવી દે છે. અદાનું અપહરણ અને તેમનો છૂટકારો થયા બાદ સરજુનું ફસાઈ જવું ચેસની રમતની જેવું જ લાગે છે. આખું કથાનક છેવટે રૂઠી રાણીના મહેલ પર આવીને ક્લાઈમેક્સ પર પહોંચે છે. આ ભાગમાં પણ પહેલા ભાગની જેમ જ ઘટનાઓને સુંદર રીતે ગૂંથીને ચોક્કસ ક્રમ માં રજૂ કરીને ઉત્તેજક અસર ઊભી કરવામાં અશ્વિની ભટ્ટે પોતાનો તમામ કસબ ઠાલવ્યો છે અને રોમાંચક ઉત્તરાર્ધનો એવો જ રોમાંચક પૂર્વાર્ધ પણ આપ્યો છે.